Marie-Paule von Roesgen

D'Marie-Paule von Roesgen, gebuer als Marie-Paule Reiser de 5. November 1931 zu Lëtzebuerg, a gestuerwen den 20. November 2024, war eng Theater- a Filmschauspillerin"Marie-Paule von Roesgen am Alter vun 93 Joer gestuerwen." rtl.lu, 21.11.2024..

 Liewen a Karriär 
Si ass 1931 an der Pafendaller Maternité op d'Welt komm. Hire Papp war Affekot a Batonnier, hir Mamm eng engagéiert Feministin.Quell, wou net anescht uginn: "Am Alter vun 93 Joer: D'Marie-Paule von Roesgen ass gestuerwen", doran och 'Op Besuch' - En Interview vun 2007. 100komma7.lu, 21.11.2024.

No der Première huet si ugefaangen, zu Stroossbuerg Medezin ze studéieren, ass dann op Zänntechniker gewiesselt, huet awer béides net ofgeschloss. Parallel ass si zu Stroossbuerg op de Conservatoire gaangen an huet zu Bonn Sprecherziehung geléiert.

Tëscht 1979 an 1996 huet si Dictiounscoursen an däitscher a franséischer Sprooch am Conservatoire vun der Stad Lëtzebuerg ginn.

Hir éischt Theatererfarungen hat si am Lycée; ma eréischt am Alter vu 46 Joer, 1977, hat si en Duerchbroch al Guy Rewenig sengem Stéck Amerikanesch Zoustänn. Duerno war si an Dosende Produktiounen ze gesinn. 
Si hat hire gréisste Succès 2002 an enger franséischsproocheger Inzenéierung vun der Eve Ensler hire Vagina Monolgues am Théâtre du Centaure.

An den Ufanksjoere vum Kino zu Lëtzebuerg huet si dacks a Produktioune vum Hei-elei, vum Andy Bausch, Frank Hoffmann/Paul Kieffer, oder vum Pol Cruchten matgespillt. Hir lescht Roll war a Rusty Boys (2017) vum Andy Bausch

D'Marie-Paule Reiser huet sech 1954 mam Léon von Roesgen bestuet. Si war Mamm vu sechs Kanner.

Filmer
 Déi zwéi vum Bierg (1985) vum Menn Bodson, Marc Olinger a Gaston Rollinger
 Gwyncilla, Legend of Dark Ages (1986), vum Andy Bausch
 Die Reise das Land (1986), vum Frank Hoffmann a Paul Kieffer
 Schacko Klak (1991), vum Frank Hoffmann a Paul Kieffer
 Ex und hopp - Ein böses Spiel um Liebe, Geld und Bier (1991), vum Andy Bausch
 Hochzäitsnuecht (1992), vum Pol Cruchten
 E Liewe laang (1992), vum Marc Olinger
 Shadow of the Vampire (2000), vum E. Elias Merhige
 Nuits d'Arabie (2007), vum Paul Kieffer
 Humains (2009), vum Jacques-Olivier Molon a Pierre-Olivier Thevenin 
 D'Symmetrie vum Päiperlek (2012), vum Paul Scheuer a Maisy Hausemer
 D'Engelcher vu Schëndels (2013) vum Marc Thoma
 Amour fou (2013) vum Jessica Hausner
 Fieber (2013) vum Elfi Mikesch
 Rusty Boys (2017) vum Andy Bausch

Um Spaweck 
 "Op Besuch bei der Marie-Paule von Roesgen". Interview op 100komma7.lu, 19. Nov 2020 - 10:45 (Rediff.)

Kategorie:Gebuer 1931
Kategorie:Gestuerwen 2024
Kategorie:Lëtzebuergesch Filmschauspillerinnen
Kategorie:Lëtzebuergesch Theaterschauspillerinnen